text: Педиатър: Родителите да не се страхуват и да имунизират децата си - bTV Новините
  При реимунизациите може да се изчака повече, защото се предполага, че вече има изграден имунитет, каза д-р Пламен Масларски
  Публикувано в 20:46 ч. 28.04.2020 г. - Обновено в 20:55 ч. 28.04.2020 г.
  Родителите да не се страхуват и да извършат необходимите имунизации на своите деца. Този съвет даде в предаването на bTV Радио "Важното, казано на глас" педиатърът д-р Пламен Масларски. По думите му е много важно при посещение на здравни заведения да се спазват мерките - да не се пипат повърхности, да се дезинфекцират ръцете.
  "При децата, които нямат автоимунни, хронични заболявания или алергии, лекарска комисия може да прецени да се отложи ваксинацията за по-дълго време. Обикновено до 3 месеца е допустим период. Аз съветвам, когато няма индикация, ваксините да не се отлагат, тъй като те са за много по-лоши и опасни за децата заболявания, отколкото е новият коронавирус."
  Той обясни, че при реимунизациите може да се изчака повече, защото се предполага, че вече има изграден имунитет.
  "На кърмаче не може да се постави маска. В такъв случай трябва да се спазва дистанция и дезинфекция на родителите при контакт с повърхности", категоричен е лекарят.
  Задължителните имунизации ще се извършват във вторник и четвъртък
  В тези дни личните лекари няма да приемат други пациенти
  По-големите деца трябва да не докосват маската и да предпазват и носа, и устата.
  Доктор Масларски обясни, че не препоръчва децата да се събират със своите баби и дядовци, за да не ги поставят в риск. Попитан дали тестът е вариант, при които да се провери наличието на зараза при най-малките, той припомни, че тестовете могат да дадат и грешен резултат.
  Педиатърът препоръча разходки, слънце и здравословна храна за най-малките и обясни, че ако детето не боледува много често или няма придружаващи заболявания, не е необходимо да приема допълнителни витамини или хранителни добавки.
  Може ли болестта да протече тежко при децата?
  Доктор Пламен Масларски коментира и информацията, която дойде от Великобритания, че лекарите трябва да внимават за рядка, но опасна реакция при деца, която може да е свързана с коронавирусна инфекция:
  "В различни публикации се споменава Синдромът на Кавазаки, което е автоимунно заболяване, увреждащо коронариите на сърцето и може да има последствия. Както всеки вирус може да отключи автоимунни заболявания и тези имунни клетки да атакуват структури на човешкия организъм, така се счита, че може да бъде отключен захарен диабет и други болести."
  Той уточни, обаче че към момента няма категорични и статистически значими данни за подобни усложнения.
  "При повечето от децата, при които няма хронични или съпътстващи заболявания, болестта протича сравнително леко", увери докторът.